b'\n_START_ARTICLE_\nAngel Peter Cracina\n_START_SECTION_\n\xc5\xbdivljenje in delo\n_START_PARAGRAPH_\nOsnovno \xc5\xa1olo je obiskoval v rojstnem kraju (1916-1921), gimnazijo in licej (1921-1929) ter bogoslovje pa v Vidmu (1929-1933) in bil 23. julija 1933 posve\xc4\x8den v duhovnika. \xc5\xa0tudiral je na vi\xc5\xa1jih cerkvenih u\xc4\x8dili\xc5\xa1\xc4\x8dih in dosegel diplomo iz liturgi\xc4\x8dne teologije v Padovi (1968) ter doktorat iz pastoralne teologije v Rimu (1974). Kot kaplan je slu\xc5\xbeboval v Paulanu v Karniji (1933-1936), bil vikar v Huminu (1936-1937), kurat v Gorenjem Barnasu (1937-1939), \xc5\xbeupnik pri Sv. Lenartu (1939-1966), ter od 1966 dalje nad\xc5\xbeupnik in dekan v \xc5\xbeupniji Buia v Furlaniji. V letih 1939\xe2\x88\x921943 je bil hkrati tudi voja\xc5\xa1ki kurat pri\xc2\xa0\xc2\xbbMilizia territeriole alpina, zona Udine\xc2\xab. Kot slovenski duhovnik, ki spo\xc5\xa1tuje verske in narodne pravice, je kljub hudim fa\xc5\xa1isti\xc4\x8dnim pritiskom vseskozi slovenskim vernikom nudil duhovno oskrbo v njihovem jeziku in se potegoval za priznanje naravnih narodnih pravic in za ohranitev narodne identitete bene\xc5\xa1kih Slovencev. Za slovensko Bene\xc4\x8dijo ima pomen kot skrben zapisovalec ljudskih in verskih obi\xc4\x8dajev, s \xc4\x8dimer je ohranil in obogatil slovensko kulturno dedi\xc5\xa1\xc4\x8dino.'